ডোনাল্ড ট্রাম্পের মা ছিলেন যুক্তরাজ্যের স্কটল্যান্ডের। তাঁর মা মেরি অ্যান ম্যাকলয়েড জন্মেছিলেন স্কটল্যান্ডের হেব্রিডিয়ান দ্বীপ লুইসে। আর তাঁর বাবা ফ্রেডেরিক ট্রাম্প ছিলেন জার্মান বংশোদ্ভূত নিউ ইয়র্কের একজন বিনির্মাণ ব্যবসায়ী। ডোনাল্ড ট্রাম্পের জন্ম হয়েছে নিউ ইয়র্কের কুইন্সে। তিনি গ্র্যাজুয়েশনের পর তাঁর বাবার বিনির্মাণ পেশায় যোগ দেন। ডোনাল্ড ট্রাম্প তাঁর ইউরোপীয় পারিবারিক প্রেক্ষাপটের জন্য অত্যন্ত গর্ববোধ করেন। যে কারণে তিনি সম্প্রতি ঘোষণা করেছেন যে প্রেসিডেন্ট হিসেবে শপথ নেওয়ার পর তিনি প্রথম রাষ্ট্রীয় সফরে যাবেন যুক্তরাজ্যে। তা ছাড়া তিনি গত সোমবার এক টুইট বার্তায় বলেছেন, যুক্তরাজ্যের রাজনীতিক ও তাঁর নির্বাচন প্রচারকাজে সাহায্যকারী নাইজেল ফারাজকে যুক্তরাষ্ট্রে রাষ্ট্রদূত করে পাঠালে তিনি অনেক কাজ করতে পারবেন। যুক্তরাজ্যের প্রধানমন্ত্রী তেরেসামে এ ব্যাপারে তাঁর মন্তব্য দিতে গিয়ে ট্রাম্পের প্রস্তাবটি তাৎক্ষণিকভাবে প্রত্যাখ্যান করেছেন। তা ছাড়া হাউস অব কমন্সে এক প্রশ্নের উত্তরে ব্রিটিশ পররাষ্ট্রসচিব বরিস জনসন এবং কমন্সের পররাষ্ট্রবিষয়ক কমিটির চেয়ারম্যান ক্রিসপিন ব্লান্ট বলেছেন, এ মুহূর্তে যুক্তরাষ্ট্রে ব্রিটিশ রাষ্ট্রদূত হিসেবে দায়িত্ব পালন করছেন স্যার কিম ডারোচ, যিনি এর আগে ১০ ডাউনিং স্ট্রিটের (প্রধানমন্ত্রীর অফিস) নিরাপত্তাবিষয়ক উপদেষ্টা পদে অধিষ্ঠিত ছিলেন। ব্রিটিশ পররাষ্ট্রসচিব বলেন, স্যার কিম একজন অত্যন্ত দায়িত্বশীল, যোগ্য ও সুনামের অধিকারী কর্মকর্তা। তিনি ওয়াশিংটন ডিসিতে গেছেন মাত্র এক বছর আগে। এ মুহূর্তে তাঁকে তাঁর দায়িত্ব থেকে সরানো সম্ভব নয় বলে তাঁরা উল্লেখ করেছেন। তা ছাড়া যুক্তরাষ্ট্রে নিযুক্ত সাবেক রাষ্ট্রদূত স্যার ক্রিস্টোফার মেয়ার বলেছেন, একজন নবনির্বাচিত প্রেসিডেন্টের সঙ্গে শুধু সঙ্গ দেওয়ার জন্য কাউকে রাষ্ট্রদূত হিসেবে পাঠানো সম্ভব নয়। কারণ ব্রিটেনের মতো একটি গুরুত্বপূর্ণ দেশের রাষ্ট্রদূতকে অত্যন্ত দক্ষতার সঙ্গে বিভিন্ন দায়িত্ব পালন করতে হয়। তার জন্য যথেষ্ট যোগ্যতার প্রয়োজন। উল্লেখ্য, নাইজেল ফারাজ ইউরোপীয় পার্লামেন্টের একজন সদস্য এবং ইউনাইটেড কিংডম ইনডিপেনডেন্ট পার্টির (ইউকিপ) অন্তর্র্বতীকালীন প্রধান। হাউস অব কমন্সে বর্তমানে এ দলের মাত্র একজন সদস্য রয়েছেন। ডোনাল্ড ট্রাম্পের প্রস্তাবে ব্রিটিশ সরকার সম্মত না হওয়ায় তিনি অত্যন্ত অপ্রস্তুত হয়েছেন এবং বুঝতে পেরেছেন যে এভাবে কোনো নবনির্বাচিত প্রেসিডেন্টের পক্ষে প্রস্তাব করা উচিত নয়। কারণ নাইজেল ফারাজ ব্রিটিশ কনজারভেটিভ পার্টি কিংবা সমাজের এমন কোনো প্রভাবশালী ব্যক্তি নন যে তাঁকে যুক্তরাষ্ট্রে রাষ্ট্রদূত নিয়োগ করা যায়।